Latvijas Zvērinātu revidentu asociācija

Apstiprināts

LZRA Valdē 2018. gada 10. decembrī

Pagaidu metodika (līdz jaunās UIN pārbaudes metodikas pieņemšanai)

**Uzņēmumu ienākuma nodokļa summu atbilstības pārbaudes metodika**

*Izdota saskaņā ar Revīzijas pakalpojumu likuma 28.1 panta 1. daļu*

Veicot uzņēmumu ienākuma nodokļa summu atbilstības pārbaudes, papildus revidenta profesionālo darbību reglamentējošo normatīvo aktu prasībām, izmantojami uz uzņēmumu ienākuma nodokļa jomu attiecināmie normatīvie akti, piemēram:

* Uzņēmumu ienākuma nodokļa likums;
* Ministru kabineta 2017.gada 14.novembra noteikumi Nr.677 “Uzņēmumu ienākuma nodokļa likuma normu piemērošanas noteikumi”;
* Ministru kabineta 2018.gada 13.februāra noteikumi Nr.93 “Noteikumi par uzņēmumu ienākuma nodokļa deklarācijā iekļaujamo informāciju”.

Uzņēmumu ienākuma nodokļa summu atbilstības pārbaudes īstenojamas:

* Veicot uzņēmumam raksturīgo risku identificēšanu, prioritāšu noteikšanu un attiecināšanu uz risku kategorijām (1.pielikums “Uzņēmumu ienākuma nodokļa risku novērtējums”);
* Veicot uzņēmuma taksācijas perioda uzņēmumu ienākuma nodokļa deklarācijā uzrādīto summu matemātiskās atbilstības pārbaudes, nosakot un detalizējot pārbaužu apjomu atbilstoši identificētajam riska līmenim, saskaņā ar Ministru kabineta 2018.gada 13.februāra noteikumos Nr.93 “Noteikumi par uzņēmumu ienākuma nodokļa deklarācijā iekļaujamo informāciju” definētajām deklarācijas pozīcijām.

Uzņēmumu ienākuma nodokļa risku novērtējums (1.pielikums) veicams sekojošā kārtībā:

* Uzņēmumam raksturīgie ar uzņēmumu ienākuma nodokļa aprēķināšanu saistāmie riski identificējami sniedzot atbildes uz kolonnā “Kontroles jautājumi” ietverto jautājumu minimumu. Revidents ir tiesīgs paplašināt testējamo jautājumu loku;
* Uzņēmumam raksturīgo ar uzņēmumu ienākuma nodokļa aprēķināšanu saistāmo risku prioritātes tiek vērtētas izmantojot 5 punktu sistēmu un noteiktas divos līmeņos:
	+ Risku iestāšanās finansiālo seku un ietekme uz uzņēmumu ienākuma nodokļa aprēķiniem (kolonna “Sekas”):
		- Katastrofāla ietekme (5 punkti) - virs revidenta konkrētajam uzņēmumam noteiktās summas līmeņa;
		- Liela ietekme (4 punkti) - virs revidenta konkrētajam uzņēmumam noteiktās summas līmeņa;
		- Vidēja ietekme (3 punkti) - virs revidenta konkrētajam uzņēmumam noteiktās summas līmeņa;
		- Neliela ietekme (2 punkti) - virs revidenta konkrētajam uzņēmumam noteiktās summas līmeņa;
		- Nenozīmīga ietekme (1 punkts) - virs revidenta konkrētajam uzņēmumam noteiktās summas līmeņa.
	+ Risku iestāšanās iespējamība (biežums) (kolonna “Iespējamība”):
		- Ļoti reti (gandrīz neiespējami), mazāk kā 1 reizi 25 gados, 0-4% iespējamība - 1 punkts
		- Maz iespējams (maz ticams, bet ne neiespējams notikums), starp 1 reizi 10 gados un 1 reizi 25 gados, 4-10% iespējamība - 2 punkti;
		- Iespējams (varētu notikt), starp 1 reizi 3 gados un 1 reizi 10 gados, 10-33% iespējamība - 3 punkti;
		- Ļoti iespējams (ir iespējams, ka notiks), 1 reizi2-3 gados, 33-50% iespējamība - 4 punkti;
		- Gandrīz noteikti (ir sagaidāms, ka notiks (bet var arī nenotikt), katru gadu vai 1 reizi 2 gados, 50-100% iespējamība - 5 punkti.
* Atbilstoši revidenta ieskatiem ar mērķi noteikt detalizētāku pārbaužu procedūru apjomu, katrs risku identificēšanā izmantojamais jautājums tiek attiecināts uz tam raksturīgo risku grupu vai grupām (kolonnas “Risku kategorijas”):
	+ darījumu risks – uzņēmumu ienākuma nodokļa riski, kas rodas uzņēmuma regulāri veikto parasto (raksturīgo) un neparasto (neraksturīgo un reti veicamo) darījumu rezultātā;
	+ darbības risks – uzņēmumu ienākuma nodokļa riski, kas rodas uzņēmumam pieņemot ikdienas (rutīnas) lēmumus saistībā ar nodokļu jomu reglamentējošo normatīvo aktu prasību ievērošanu;
	+ atbilstības risks – uzņēmumu ienākuma nodokļa riski, kas saistīti ar uzņēmuma saistību izpildi, nodokļu deklarāciju korektu un savlaicīgu iesniegšanu, kā arī nodokļu korektu un savlaicīgu samaksu. Atbilstības risku cēloņi parasti ir saistīti ar uzņēmuma darbības procesu, informācijas sistēmu un datu kvalitāti;
	+ grāmatvedības uzskaites risks – uzņēmumu ienākuma nodokļa riski, kas saistīti ar pareizu darījumu iegrāmatošanu saskaņā ar grāmatvedības jomu reglamentējošo normatīvo aktu prasībām un uzņēmuma grāmatvedības organizācijas dokumentiem.

Uzņēmumu ienākuma nodokļa deklarācijā uzrādīto (neuzrādīto) summu atbilstības pārbaudes veicamas, ņemot vērā revidenta noteikto katra uzņēmumu ienākuma nodokļa deklarācijas rindā ietveramo darījumu jomas riska līmeni un sniedzot atbildes uz vismaz 2.pielikumā norādītajiem kontroles jautājumiem.

Uzņēmumu ienākuma nodokļa summu atbilstības pārbaudes metodika piemērojama Gada pārskatu un konsolidēto gada pārskatu likumā noteikto gada pārskata ierobežoto pārbaužu veikšanā no 2019.gada 1.janvāra.